តុលាការ​នឹង​ពិចារណា​​លើ​លទ្ធភាព​អៀង ធីរិទ្ធ​ក្នុង​ការ​ប្រឈម​ការកាត់​ទោស
ការពិចារណា​លើ​លទ្ធភាព​អៀង ធីរិទ្ធ​ក្នុង​ការ​ប្រឈម​ការកាត់​ទោស ​ដោយសារតែ​បញ្ហា​សុខភាព​ធ្ងន់ធ្ងរ​របស់​ជន​ជាប់ចោទ​រូប​នេះ។
អង្គជំនុំជម្រះសាលាដំបូងរបស់សាលាក្ដីខ្មែរក្រហម គ្រោងនឹងស្វែងរកយោបល់រួមមួយដើម្បីពិនិត្យមើលថាតើត្រូវបញ្ចប់នីតិវិធីច្បាប់លើជនជាប់ចោទ អៀង ធីរិទ្ធ អតីតរដ្ឋមន្ដ្រីក្រសួងសង្គមកិច្ចសម័យខ្មែរក្រហម ឬយ៉ាងណា ដោយសារតែបញ្ហាសុខភាពធ្ងន់ធ្ងរ របស់ជនជាប់ចោទរូបនេះ។ នេះបើយោងតាមដីការបស់លោកចៅក្រម និល ណុន ប្រធានអង្គជំនុំជម្រះសាលាដំបូងកាលពីថ្ងៃច័ន្ទស្ដីពីការកំណត់កាលបរិច្ឆេទការបើកសវនាការជាសាធារណៈស្ដីពីបញ្ហាសុខភាពរបស់ជនជាប់ចោទអាយុ ៧៩ ឆ្នាំរូបនេះ។ សវនាការនេះ គ្រោងធ្វើនៅថ្ងៃពុធ និងថ្ងៃព្រហស្បតិ៍សប្ដាហ៍ក្រោយ។ ដីកាដដែលលើកឡើងថា ក្រុមគ្រូពេទ្យជំនាញបានរកឃើញថា ស្ថានភាពសុខភាពរបស់ អៀង ធីរិទ្ធ កាន់តែធ្ងន់ធ្ងរទៅៗ ហើយអាចនឹងអូសបន្លាយការពន្យាពេលនីតិវិធីកំណត់។ លោកចៅក្រម និល ណុន បានបង្ហាញថា សវនាការ នៅសប្ដាហ៍ក្រោយនេះ នឹងស្វែងរកការពិភាក្សាពីភាគីនានាថា តើករណី អៀង ធីរិទ្ធ អាចអនុវត្តតាមវិធានទី ៨៩ស្ទួននៃវិធានផ្ទៃក្នុងរបស់សាលាក្តីខ្មែរក្រហមបានឬយ៉ាងណា។ វិធាននេះនឹងអនុញ្ញាតឲ្យធ្វើការលុបចោលនីតិវិធីប្រឆាំងនឹងជនជាប់ចោទបានក្នុងករណីដែលជនជាប់ចោទត្រូវរកឃើញថា មិនមានលទ្ធភាពចូលរួមសវនាការបាន។ លោក នេត្រ ភក្ដ្រា អ្នកនាំពាក្យសាលាក្ដីខ្មែរក្រហម ពន្យល់ថា ប្រសិនបើមានការសម្រេចលុបចោលនីតិវិធីប្រឆាំងនឹង អៀង ធីរិទ្ធ នោះមិនមែនមានន័យថា តុលាការត្រូវរំលត់បណ្ដឹងអាជ្ញានោះទេ។ «ការបញ្ចប់ដំណើរការនីតិវិធីនេះគឺមានន័យថា នឹងមិនយកជនជាប់ចោទមកធ្វើការជំនុំជម្រះទេ ក៏ប៉ុន្ដែស្ថានភាពរបស់គាត់ស្ថិតនៅជាជនជាប់ចោទដដែល»។ ទោះជាយ៉ាងណាអង្គជំនុំជម្រះសាលាដំបូងនឹងត្រូវស្ដាប់ភាគីនានាលើកពីហេតុផលនិងពិចារណាទៅលើស្ថានភាពជាក់ស្ដែងរបស់ជនជាប់ចោទមុននឹងធ្វើសេចក្ដីសម្រេចរបស់ខ្លួន។ ក្រុមជំនាញផ្នែកច្បាប់បានប្រមើលទុកថា អៀង ធីរិទ្ធ អាចនឹងដាក់ឲ្យស្ថិតនៅក្រៅមន្ទីរឃុំឃាំង ក៏ប៉ុន្ដែស្ថិតក្រោមការត្រួតពិនិត្យរបស់តុលាការ ប្រសិនបើតុលាការរកឃើញថា គាត់ពិតជាមានបញ្ហាសុខភាពធ្ងន់ធ្ងរមែននោះ។ នៅក្នុងដីការបស់ប្រធានអង្គជំនុំជម្រះបង្ហាញថា លោកសាស្រ្តាចារ្យជំនាញផ្នែកជំងឺមនុស្សចាស់ ចន ខាំបែល (John Campbel) បានរកឃើញថា អតីតរដ្ឋមន្ដ្រីក្រសួងសង្គមកិច្ចខ្មែរក្រហម មានការចុះអន់ថយផ្នែកការចងចាំ ដែលរារាំងលទ្ធភាពរបស់គាត់ចូលរួមឲ្យបានពេញលេញក្នុងការកាត់ក្ដីរូបគាត់ ក៏ដូចជារារាំងការអនុវត្តនូវសិទ្ធិទទួល បានការកាត់ទោសត្រឹមត្រូវផងដែរ។ លោក ចន ខាំបែល ធ្លាប់បានលើកឡើងក្នុងសវនាការស្ដីពីបញ្ហាសុខភាពជនជាប់ចោទកាលពីខែសីហា ថា អៀង ធីរិទ្ធ មានបញ្ហាច្របូកច្របល់ក្នុងខួរក្បាល បាត់ការចងចាំ ព្រមទាំងពិបាកក្នុងការចោទជាសំណួរលើរូបគាត់នៅក្នុងសវនាការ ហើយគាត់ថែមទាំងមិនអាចចូលរួមសវនាការតាមរយៈវីដេអូភ្ជាប់ចូលទៅកាន់បន្ទប់គាត់បានទៀតផង។ ក្រោយពីសវនាការនោះសាលាក្ដីខ្មែរក្រហម បានផ្ដល់លទ្ធភាព ដល់វេជ្ជបណ្ឌិតជំនាញចំនួនបួនរូបគឺកម្ពុជាពីររូប មានលោកវេជ្ជបណ្ឌិត ហួត លីណា (Huot Lina) និងលោកវេជ្ជបណ្ឌិត កើត ឈុនលី (Koeut Chhunly), និងវេជ្ជបណ្ឌិតបរទេសពីររូបទៀតមានលោក ស៊ីណា ហ្វាហ្ស៊ែល (Seena Fazel) និងលោក កាល់វិន ហ្វូន ស៊ូន ឡេង (Calvin Fones Soon Leng)  ដើម្បីធ្វើកោសល្យវិច័យលើសុខភាពរបស់ អៀង ធីរិទ្ធ បន្ថែមទៀត។ ក្រុមវេជ្ជបណ្ឌិតទាំងបួននាក់ បានបញ្ចប់ការងារកាលពីចុងខែកញ្ញា ប៉ុន្ដែរបាយការណ៍វេជ្ជសាស្ដ្រមិនត្រូវបានគេបង្ហាញជាសាធារណៈនោះទេ។ យ៉ាងណាក៏ដោយ យោងតាមប្រភពស្និទ្ធនឹងសាលាក្ដីខ្មែរក្រហមបញ្ជាក់ថា ក្រុមគ្រូពេទ្យមានការវាយតម្លៃដូចការរកឃើញរបស់លោកសាស្ដ្រាចារ្យ ចន ខាំបែល ដែរ។ ហើយជនជាប់ចោទ អៀង ធីរិទ្ធ ប្រឈមនឹងការដាក់ឲ្យនៅក្រៅមន្ទីរឃុំឃាំង។ អៀង ធីរិទ្ធ រួមជាមួយនឹងជនជាប់ចោទបីនាក់ផ្សេងទៀតក្នុងសំណុំរឿង០០២ ត្រូវចោទប្រកាន់ពីបទឧក្រិដ្ឋកម្មសង្គ្រាម ឧក្រិដ្ឋកម្មប្រឆាំងមនុស្សជាតិ និងបទប្រល័យពូជសាសន៍ ដែលនាំឲ្យស្លាប់ប្រជាពលរដ្ឋកម្ពុជាអស់ជិតពីរលាននាក់ចន្លោះពីឆ្នាំ១៩៧៥ ដល់ឆ្នាំ១៩៧៩។ នៅក្នុងសវនាការនៅសប្ដាហ៍ក្រោយនេះ អង្គជំនុំជម្រះសាលាដំបូងគ្រោងនឹងពិភាក្សាលើការទាមទារសំណងរបស់ក្រុមមេធាវីតំណាងឲ្យដើមបណ្ដឹងរដ្ឋប្បវេណីផងដែរ៕